作者:張光朝
標題:荻塘西莊贈房元垂
內容:門在荻塘西，塘高何聯聯。往昔分地利，遠近無閒田。水國信汙下，霖霪即成川。苗稼盡淹沒，茲鄉獨豐年。家肥待親懿，人樂思管絃。日晏始能起，盥漱看廚煙。醞酒寒正熟，養魚長食鮮。黃昏鐘未鳴，偃息早已眠。何意久城市，寂寥丘中緣。俯仰在顏色，區區人事間。憶昔炎漢時，乃知綺季賢。靜默不能仕，養老終南山。